Socialdemokraterne, SF og Jette Fabricius Toft, der er løsgænger har indgået et budgetforlig for 2014.

Partierne præsenterer det nye forlig ved et pressemøde i dag lørdag. Socialdemokraterne, SF og Jette Toft har tilsammen 16 stemmer ud af byrådets 31. - Det handler simpelthen om, hvad man synes skal være retningen for borgerne og de ansatte i den her kommune, og det er det, der har drevet os i det her, siger Socialdemokraternes borgmesterkandidat Birgit Hansen, hvor det blandt andet kom frem, at SF, Socialdemokraterne og Jette Fabricius Toft støtter op om en skattestigning på 0,6 procent. Med det nye forlig er de gået udenom borgmester Lars Møller fra Venstre, som SF ellers var med til at gøre borgmester efter forrige kommunalvalg. - Jeg må nok indrømme, at i går, der blev jeg noget overrasket, for der havde jeg lige siddet og forhandlet med dem, og jeg havde egentlig en god fornemmelse af, at vi kunne godt blive enige om det her. Men på den anden side er det naturligt, at Socialdemokraterne og SF går sammen særligt her op mod et valg, siger borgmester Lars Møller. I forliget er der lagt vægt på socialområdet og børneområdet og det indeholder en opsparing på 48 millioner kroner.